Document ID: 32008D0823

KOMISJONI OTSUS,
22. oktoober 2008,
millega muudetakse otsust 95/319/EÜ kõrgemate tööinspektorite komitee asutamise kohta
(EMPs kohaldatav tekst)
(2008/823/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
ning arvestades järgmist:
(1)
Otsusega 95/319/EÜ (1) asutas komisjon kõrgemate tööinspektorite komitee, edaspidi „komitee”.
(2)
Euroopa Liidu hiljutiste laienemiste tulemusena on komitee liikmete arv kahekordistunud. Täiskogu istungil osaleb praegu 54 komitee liiget. Uue laienemise korral suureneb see arv veelgi.
(3)
Et komitee saaks oma tööülesandeid täita ja selleks, et kõik komitee liikmed oleksid tegelikkuses kogemuste ja arvamuste vahetusse kaasatud (mis nii suure komitee puhul ei ole võimalik), tuleks vähendada ühest liikmesriigist pärit liikmete arvu kahelt ühele. Liikmesriikidel peaks olema võimalus nimetada asendusliige, kes osaleb siis, kui täisliige ei saa osaleda.
(4)
Et tagada komitee töö kvaliteet, peaksid komitee liikmeks nimetatud isikud olema riiklike tööinspektsioonide kõrgemad esindajad, keda volitatakse täitma komitee tööülesandeid.
(5)
Tuleks lisada säte, mille kohaselt iga liige või asendusliige võiks komitee istungile kaasa võtta ühe eksperdi. Istungi organiseerimisega seonduvatel praktilistel põhjustel tuleks eksperdi osalemisest teada anda vähemalt kuu aega enne asjaomase istungi toimumist.
(6)
Et lihtsustada töörühmade tegevust, peaks olema võimalik olukord, et töörühma juhib riikliku tööinspektsiooni ekspert, kes ei ole komitee liige.
(7)
Komitee istungitel peaksid saama osaleda teatud vaatlejad.
(8)
Komitee peaks võtma vastu kodukorra, milles sätestataks komitee töö praktiline korraldus.
(9)
Otsust 95/319/EÜ tuleks vastavalt muuta.
(10)
Käesolev otsus peaks jõustuma 1. jaanuaril 2010, kui algab komitee liikmete uus ametiaeg,
ON TEINUD JÄRGMISE OTSUSE:
Artikkel 1
Otsust 95/319/EÜ muudetakse järgmiselt.
1)
Artiklit 5 muudetakse järgmiselt:
a)
lõiked 1 ja 2 asendatakse järgmisega:
„1. Komiteesse kuulub igast liikmesriigist üks täisliige.
Igale täisliikmele võidakse määrata asendusliige. Asendusliige osaleb komitee istungitel ainult siis, kui täisliige ei saa osaleda.
2. Komisjon nimetab komitee täis- ja asendusliikmed liikmesriigi ettepaneku alusel.
Esitades komisjonile oma esindajate nimesid, tagavad liikmesriigid, et tegemist on tööinspektsioonide kõrgemate esindajatega, keda volitatakse täitma komitee tööülesandeid.”;
b)
lõige 5 jäetakse välja.
2)
Artikkel 8 asendatakse järgmisega:
„Artikkel 8
1. Komitee võib komisjoni esindaja nõusolekul kutsuda komitee töös eksperdina osalema isiku, kellel on teatavas päevakorraküsimuses erialased teadmised.
2. Iga liige või asendusliige võib kutsuda kaasa eksperdi, eeldusel et liige esitab vähemalt kuu aega enne asjaomase istungi toimumist komitee esimehele sellekohase põhjendatud taotluse.”
3)
Artikli 9 lõige 2 asendatakse järgmisega:
„2. Töörühma eesistujaks on komitee liige või liikmesriigi tööinspektsiooni lähetatud ekspert ning töörühma liikmeteks on komitee liikmed ja/või vajaduse korral eksperdid. Töörühmad esitavad oma tegevusaruanded komitee täiskogu istungile.”
4)
Lisatakse artikkel 9a:
„Artikkel 9a
Liikmetele ega ekspertidele ei maksta töötasu.”
5)
Artiklile 10 lisatakse lõige 3:
„3. Komitee istungitel võib vaatlejana osaleda:
a)
üks tööinspektsiooni esindaja igast EMP/EFTA riigist;
b)
Euroopa Töötervishoiu ja Tööohutuse Agentuuri direktor;
c)
Rahvusvahelise Tööorganisatsiooni esindaja.”
6)
Lisatakse artikkel 11a:
„Artikkel 11a
Komitee võtab vastu kodukorra, milles sätestatakse komitee töö praktiline korraldus, sealhulgas istungite kokkukutsumine ja töörühmade tegevus.”
7)
Artikli 12 lõige 2 asendatakse järgmisega:
„2. Komisjon edastab selle aruande nõukogule, Euroopa Parlamendile, Euroopa Majandus- ja Sotsiaalkomiteele ning tööohutuse ja töötervishoiu nõuandekomiteele.”
Artikkel 2
Käesolev otsus jõustub 1. jaanuaril 2010.
Brüssel, 22. oktoober 2008

Labels: 10
0
9
15